Podnebne spremembe: Rezultati, odkloni osnovnih spremenljivk za 30-letna obdobja in sedanje stanje

Zbirka vsebuje rezultate analiz osnovnih spremenljivk regionalnih podnebnih modelov nad Slovenijo do konca 21. stoletja v ločljivostih 0,125° in 1 km. Podana so 30-letna povprečja spremenljivk na letni in sezonski ravni, skupaj z razponom ansambla. Analizirane spremenljivke so referenčna evapotranspiracija (evspsblpot), višina padavin (pr) ter povprečna (tas), najvišja (tasmax) in najnižja (tasmin) temperatura zraka.

Rezultati so podani v obliki odklona izbrane spremenljivke glede na povprečje obdobja 1981–2010. Za temperaturo je odklon podan v °C, za višino padavin in referenčno evapotranspiracijo pa kot relativna sprememba v odstotkih. Sedanje stanje (referenčno obdobje 1981–2010) je vsebovano v imeniku 'Sedanje stanje (1981-2010)'. Vrednosti v datotekah so absolutne in dobljene iz interpoliranih vrednosti meritev mreže ARSO. Rezultati za vsako od ločljivosti so zbrani v datoteki ZIP. Znotraj nje so organizirani v datotekah formata NetCDF po imenikih z imeni in strukturo {ločljivost}/{scenarij (oz. Sedanje stanje)}/{spremenljivka}. Datoteke imajo imena, ki vsebujejo podatke o imenu spremenljivke, letnem času itn., ločenimi s podčrtajem. Komponente imen so: ime spremenljivke, vrsta podatka (odklon oz. absolutno: absolutna vrednost), ločljivost modela (12km: 0,125°oz. 1km), institucija (ARSO), kratica scenarija izpustov toplogrednih plinov oz. meritev (rcp26: RCP2.6, rcp45: RCP4.5 oz. rcp85: RCP8.5 in meritve), začetno in končno leto obdobja ter oznaka sezone oz. celoletnega obdobja. 30-letna obdobja so tri: bližnja prihodnost (2011–2040), sredina stoletja (2041–2070) in konec stoletja (2071–2100). Sezone so označene z 'MAM' (pomlad), 'JJA' (poletje), 'SON' (jesen) in 'DJF' (zima), letno obdobje pa z 'leto'. Vsaka od datotek NetCDF vsebuje štiri nivoje: prvi označuje največjo vrednost odklona modelskega ansambla v tem obdobju ('Najvec'), drugi mediano oz. srednjo vrednost odklona modelskega ansambla izbranega obdobja od referenčnega obdobja 1981–2010 ('Mediana'), tretji najmanjšo vrednost odklona modelskega ansambla v tem obdobju ('Najmanj') in zadnji skladnost modelskih simulacij ('Zanesljivost spremembe'). Skladnost modelskih simulacij je opisana v poglavju 4.8 prvega sinteznega poročila med dodatnimi povezavami. Njene vrednosti so 1: visoka zanesljivost, 0: ni spremembe in -1: nizka zanesljivost.

Povzetek analiz podnebnih sprememb do konca stoletja v Sloveniji najdete med dodatnimi povezavami. Tam je tudi prvo sintezno poročilo o podnebnih spremembah v Sloveniji, ki vsebuje podrobnejši opis metodologije in rezultatov podnebnih projekcij. O analizi modelskih podatkov govori poglavje 4.3.5, o skladnosti modelskih simulacij pa poglavje 4.8. Slikovni prikaz vseh rezultatov je podan v dodatku sinteznemu poročilu ali v spletni aplikaciji Atlas podnebnih projekcij (naslov je med dodatnimi povezavami).

Ena od možnosti dela z datotekami NetCDF (ekstrakcija, agregacija itn.) je program CDO. Branje in statistične obdelave na datotekah NetCDF so mogoče tudi s statističnim paketom R, še posebej z njegovima paketoma ncdf4 in raster. Povezavi do programov CDO in R najdete v dodatnih povezavah.

Tags: Slovenija, podnebje, podnebne spremembe, projekcije, rezultati
Organization: AGENCIJA REPUBLIKE SLOVENIJE ZA OKOLJE